Quinne Brown: 'Ek mis die klank van Afrika'
JY LEES NOU Quinne Brown: 'Ek mis die klank van Afrika'
Om haar voete op twee vastelande te hê is nie maklik nie, sê Quinne Brown Huffman. Maar in Amerika leer sy onafhanklikheid en selfvertroue - in Afrika beleef sy nostalgie . . .
Die Amerikaanse aksent glip deur terwyl Quinne Brown Huffman opgewonde met iemand oor die telefoon praat - oor die aanbod wat sy en haar Amerikaanse man, Ryan, vir 'n huis in Wynberg, Kaapstad, gemaak het en wat nou aanvaar is. Dis dalk die begin van 'n nuwe reis vir dié spontane brunet wat so lief is vir verandering en wat ons leer ken het as die gewilde Connie in 7de Laan. 'n Reis terug na Suid-Afrika.
Tydens die onderhoud bel 'n vriendin en haar ma - twee keer - om te hoor hoe lank sy nóg gaan besig wees en wanneer sy huis toe kom. Almal wil 'n stukkie van Quinne hê. Sy bly al twee jaar saam met Ryan, 'n sakeman, in San Francisco, Kalifornië, maar met een voet in Afrika. "Ek kom terug Suid-Afrika toe wanneer die tyd reg is, want dis my hartland. Ek wil my kinders hier grootmaak. Ryan wil graag eendag hier kom woon. Dis hoekom dit nou so maklik is om in Amerika te wees, want ek weet dis nie vir ewig nie."
Wanneer sy oor die probleme in Suid-Afrika praat, klink sy soos 'n besorgde ma. "Ek word kwaad as mense sleg praat van Suid-Afrika, want dit voel asof hulle sleg praat van my kind. Omdat ek nie meer elke dag hier is nie, is die skok groter as ek hoor van dinge soos die xenofobiese aanvalle. Ek leer nie meer om daagliks daarmee saam te leef soos Suid-Afrikaners nie. "Dis swaar om anderkant te wees en te hoor deur watter trauma ons land gaan. Ek het hierdie jaar 'n vriend weens misdaad verloor. Dis moeilik om daaroor te praat. Ek het geleer om die emosies - maak nie saak wat dit is nie - in my lewe toe te laat en uiting daaraan te gee. Al wil ek gil of iets slaan. Ek moet dit doen, anders word ek siek."
Ná twee jaar se getroude lewe is Quinne nog sielsgelukkig. "Trou was nooit deel van my lewensplan nie; dit het net gebeur. Ek glo nie aan kompromie en opoffering nie. Ek glo jy neem besluite wat jou lewe verander en jy kry wat jy wil hê en jy verloor wat jy gehad het. Ek en Ryan besef ons gaan verander. So, ons gee mekaar ruimte om te wees wie ons is." Hul verskille pla nie regtig nie, sê sy. "Ryan is verantwoordelik met geld. Ek's 'n kunstenaar - geld brand 'n gat in my sak. Hy leer my baie van finansies. Hy's lief vir kuier en ek soek soms stilte. Omdat ek dit weet van hom, pla dit my nie. Maar ons is maar kort getroud, so, alles is nog happy."
SA Vida e Caffé het 'n heerlike vibe en die diens is goed. Ek het nog nie een keer sonder 'n glimlag daar uitgestap nie.
SF Ek's mal oor La Boulange Café & Bakery. Dit het 'n Frans-Europese gevoel en lekker koffie.
Plek om stil te word
SA My ma se tuin.
SF Op ons woonstel se plat dak van waar ek die stad en see sien.
SA Die ongereptheid van die Transkei maak my nostalgies. Ek gaan soontoe vandat ek 'n kind is.
SF Ek en Ryan hou daarvan om te ski in die berge by Lake Tahoe, op die grens van Kalifornië en Nevada.
SA Ek geniet die Maleisiese en Thai-eetplekke op Stellenbosch, waar ek met my hande of chopsticks eet. Ek hou van 'n ete waar almal mekaar se kos proe.
SF Daar's soveel ongelooflike restaurante om van te kies, maar Thai bly my gunsteling.
SA Wyn drink saam met my familie. Om in Stellenbosch se wingerde of Jonkershoek te stap.
SF Ek swem graag in die see. Die water daar is baie koud en laat my lewendig voel. Dis 'n nuwe luukse wat ek ontdek het.